পাড়ে সৌন্দর্যায়ন, জলে দূষণ! রবীন্দ্র সরোবরে সৌন্দর্যায়নের একগুচ্ছ পরিকল্পনা নিয়েছে কলকাতা ইমপ্রুভমেন্ট ট্রাস্ট (কেআইটি)। সুইমিং পুল সংলগ্ন এলাকায় শিশু উদ্যান যার মধ্যে অন্যতম। ইতিমধ্যে উদ্যানে বেঞ্চ বসানোর কাজ শুরু হয়েছে। বুধবার সৌন্দর্যায়নের কাজ খতিয়ে দেখতে সরোবরে গিয়েছিলেন কেআইটি’র আধিকারিকেরা।
এদিন কেআইটি’র সিইও ডক্টর অর্চনা জানিয়েছেন, ইকো পার্কের ক্ষেত্রে যারা কাজ করেছিল সেই বিশেষজ্ঞ সংস্থার পরামর্শ নেওয়া হচ্ছে। কীভাবে সরোবরের সৌন্দর্যায়ন বৃদ্ধি করা যায়, সে বিষয়ে মতামত দেবে বিশেষজ্ঞ সংস্থা। অর্চনার কথায়, ‘‘সরোবরকে পরিবেশবান্ধব করাই আমাদের লক্ষ্য।’’
একদিকে যখন এই ছবি তখন উল্টোদিকে মরা মাছ ভেসে উঠছে সরোবরের জলে!
এদিন নজরুল মঞ্চ সংলগ্ন সরোবরের জলে মরা মাছ ভাসতে দেখা যায়। সরোবরের ওই অংশে চাক্ষুষ করা যাচ্ছে দূষণের নমুনা। জলের উপরে আস্তরণ তৈরি হয়েছে। যত্রতত্র ভাসছে ঠান্ডা পানীয়ের বোতল, চিপ্‌সের প্যাকেট, কেকের বাক্স, কলা গাছের ডাল-সহ নানা সামগ্রী। কার্যত পচা ডোবার আকার নিয়েছে সরোবরের ওই অংশ। প্রাতর্ভ্রমণকারীদের একাংশের বক্তব্য, সৌন্দর্যায়ন সবসময় স্বাগত। তাতে কোনও আপত্তি নেই। কিন্তু সরোবরের জল যাতে ‘স্বচ্ছ’ থাকে সে বিষয়েও সতর্ক থাকা উচিত।
সম্প্রতি সরোবরের জলে ছট পুজোর সামগ্রী ভাসানো নিয়ে নিষেধাজ্ঞা জারি করেছিল পরিবেশ আদালত। পরে শর্তসাপেক্ষে সেই নিষেধাজ্ঞা তোলা হয়। ঠিক হয়, পুজোর পরই সরোবরকে আগের অবস্থায় ফিরিয়ে দিতে হবে।
এ প্রসঙ্গে, পরিবেশ আদালতের নির্দেশ মেনে সরোবরের জল পরিষ্কার করে দেয় কেআইটি। 
সূত্রের খবর, আদালতের নির্দেশ মানা হয়েছে কি না তা দেখতে পৃথকভাবে নমুনা সংগ্রহ করেন দূষণ নিয়ন্ত্রণ পর্ষদের সদস্যেরা। অল্পদিনের মধ্যে সরোবরের কেন এই হাল, এদিন সেই প্রশ্নই 
তুলেছেন প্রাতর্ভ্রমণকারীরা।
যার প্রেক্ষিতে অর্চনা বলেন, ‘‘পরিবেশ আদালতের নির্দেশ মেনে সরোবরের জল পরিষ্কার করা হয়েছে। আবার যদি নোংরা হয় তা পরিষ্কার করা হবে। অফিসারদের বলব, বিষয়টি দেখে আসতে।’’